LV Eiropas Savienības Oficiālais Vēstnesis L 148/1

Saskaņā ar starptautisko publisko tiesību normām juridisks spēks ir tikai ANO/EEK dokumentu oriģināliem. Šo noteikumu statuss un spēkā stāšanās datums jāpārbauda ANO/EEK statusa dokumenta TRANS/WP.29/343 jaunākajā redakcijā, kas pieejama šādā tīmekļa vietnē:

http://www.unece.org/trans/main/wp29/wp29wgs/wp29gen/wp29fdocstts.html

Apvienoto Nāciju Organizācijas Eiropas Ekonomikas komisijas (ANO/EEK) Noteikumi Nr. 7 – Vienoti noteikumi transportlīdzekļu (izņemot motociklus) un to piekabju apstiprināšanai attiecībā uz priekšējiem un pakaļējiem gabarītgaismas lukturiem, bremžu signāllukturiem un kontūrgaismas lukturiem

Ar visiem grozījumiem līdz:

02. grozījumu sērijas 16. papildinājumam, kas stājas spēkā 2010. gada 19. augustā

SATURS

NOTEIKUMI

0. Darbības joma

1. Definīcijas

2. Apstiprinājuma pieteikums

3. Marķējums

4. Apstiprinājums

5. Vispārīgi norādījumi

6. Izstarotās gaismas intensitāte

7. Testa procedūra

8. Izstarotās gaismas krāsa

9. Ražošanas atbilstība

10. Sankcijas par ražošanas neatbilstību

11. Pilnīga ražošanas izbeigšana

12. Piezīmes attiecībā uz krāsām un noteiktām ierīcēm

13. To tehnisko dienestu nosaukums un adrese, kas atbildīgi par apstiprināšanas testu veikšanu, kā administratīvo struktūrvienību nosaukums un adrese

14. Pārejas noteikumi

PIELIKUMI

1. pielikums — Priekšējie un pakaļējie gabarītgaismas (stāvgaismas) lukturi, kontūrgaismas lukturi un bremžu signāllukturi: šo lukturu gaismas izplatīšanas telpā minimālie leņķi

2. pielikums — Paziņojums par ierīces tipa apstiprinājuma piešķiršanu, paplašināšanu, atteikumu vai atsaukšanu, vai pilnīgu ražošanas izbeigšanu saskaņā ar Noteikumiem Nr. 7

3. pielikums — Apstiprinājuma marķējuma izvietojuma piemēri

4. pielikums — Fotometriskie mērījumi

5. pielikums — Gaismas krāsa

6. pielikums — Prasību minimums attiecībā uz kontroles procedūrām ražošanas atbilstības nodrošināšanai

7. pielikums — Prasību minimums, kas jāievēro, inspektoram ņemot paraugus

0. DARBĪBAS JOMA

Šie noteikumi attiecas uz:

0.1. L, M, N, O un T (1) kategorijas transportlīdzekļu priekšējiem un pakaļējiem gabarītgaismas (stāvgaismas) lukturiem un bremžu signāllukturiem; kā arī

0.2. M, N, O un T kategorijas transportlīdzekļu kontūrgaismas lukturiem.

1. DEFINĪCIJAS

Šajos noteikumos lieto šādas definīcijas:

1.1. “Priekšējais gabarītgaismas (stāvgaismas) lukturis” ir lukturis, ko izmanto, lai norādītu uz transportlīdzekļa atrašanās vietu un platumu, ja uz transportlīdzekli skatās no priekšas.

1.2. “Pakaļējais gabarītgaismas (stāvgaismas) lukturis” ir lukturis, ko izmanto, lai norādītu uz transportlīdzekļa atrašanās vietu un platumu, ja uz transportlīdzekli skatās no aizmugures.

1.3. “Bremžu signāllukturis” ir lukturis, ko izmanto, lai parādītu pārējiem satiksmes dalībniekiem transportlīdzekļa aizmugurē, ka vadītājs izmanto darba bremzi. Bremžu signāllukturus var iedarbināt, izmantojot palēninātāju vai līdzīgu ierīci.

1.4. “Kontūrgaismas lukturis” ir lukturis, kas novietots galējās ārmalās pēc iespējas tuvāk transportlīdzekļa augšgalam ar mērķi skaidri norādīt transportlīdzekļa kopējo platumu. Dažiem mehāniskiem transportlīdzekļiem un piekabēm šis lukturis ir paredzēts kā papildinājums transportlīdzekļa gabarītgaismas (stāvgaismas) lukturiem un lai pievērstu īpašu uzmanību tā kontūrām.

1.5. Terminu definīcijas Šajos noteikumos piemēro definīcijas, kas dotas Noteikumos Nr. 48 un to grozījumu sērijās, kuras ir spēkā dienā, kad ir iesniegts tipa apstiprinājuma pieteikums.

1.6. “Dažādu tipu priekšējie un pakaļējie gabarītgaismas lukturi, bremžu signāllukturi un kontūrgaismas lukturi” ir lukturi, kas katrā minētā kategorijā atšķiras pēc tādiem būtiskiem parametriem kā: a) tirdzniecības nosaukums vai preču zīme; b) optiskās sistēmas parametri (intensitātes līmeņi, gaismas sadales leņķi, kvēlspuldzes kategorija, gaismas avota modulis utt.); c) mainīgas intensitātes regulators, ja ir. Kvēlspuldzes krāsas vai jebkura filtra krāsas maiņa nav tipa maiņa.

1.7. Šajos noteikumos atsauces uz standarta kvēlspuldzi(-ēm) un Noteikumiem Nr. 37 ir atsauces uz Noteikumiem Nr. 37 un to grozījumu sērijām, kas ir spēkā dienā, kad ir iesniegts tipa apstiprinājuma pieteikums.

2. APSTIPRINĀJUMA PIETEIKUMS

2.1. Apstiprinājuma pieteikumu iesniedz tirdzniecības nosaukuma vai preču zīmes turētājs vai tā pienācīgi pilnvarots pārstāvis. Apstiprinājumā norāda: 2.1.1. mērķi vai mērķus, kam apstiprinājuma saņemšanai iesniegtā ierīce ir paredzēta, un vai to var izmantot arī divu tā paša veida/tipa lukturu komplektā; 2.1.2. kontūrgaismas lukturim norāda, vai tas ir paredzēts, lai izstarotu baltu vai sarkanu gaismu; 2.1.3. S3 vai S4 kategorijas bremžu signāllukturim norāda, vai to ir paredzēts piestiprināt transportlīdzekļa ārpusē vai iekšpusē (pakaļējā loga aizmugurē); 2.1.4. vai ierīce izstaro gaismu ar pastāvīgu intensitāti (R1, S1 vai S3 kategorija) vai mainīgu intensitāti (R2, S2 vai S4 kategorija); 2.1.5. pēc apstiprinājuma pieteikuma iesniedzēja izvēles norāda, vai ierīci uz transportlīdzekļa var uzstādīt ar pamatasu dažādu nolieci pret transportlīdzekļa atskaites plaknēm un pret zemi un vai tā griežas ap savu pamatasi; šos dažādos uzstādīšanas noteikumus norāda paziņojuma veidlapā.

2.2. Par katru ierīces tipu pieteikumam pievieno: 2.2.1. pietiekami detalizētus rasējumus (trīs eksemplāros), kuros var identificēt ierīces tipu un kuros ģeometriski norādīta(-as) vieta(-as) (S3 vai S4 kategorijas lukturiem atbilstīgā gadījumā pakaļējā loga aizmugurē), kur ierīce piestiprināma uz transportlīdzekļa, kā arī novērošanas asi, kas testos izmantojama kā pamatass (horizontālais 1eņķis H = 0°, vertikālais 1eņķis V = 0°), un punktu, kas minētajos testos izmantojams kā atskaites punkts. Rasējumos jānorāda vieta, kas paredzēta apstiprinājuma numuram un papildu simboliem saistībā ar apstiprinājuma zīmes riņķa līniju; 2.2.2. īsu tehnisku aprakstu, kurā, izņemot lukturiem ar nenomaināmiem gaismas avotiem, jo īpaši norādīts: a) izmantotās(-o) kvēlspuldzes(-džu) kategorija vai kategorijas; kvēlspuldzes kategorijai jābūt vienai no tām, kuras ietvertas Noteikumos Nr. 37 un to grozījumu sērijās, kas ir spēkā dienā, kad ir iesniegts tipa apstiprinājuma pieteikums; S3 vai S4 kategorijas bremžu signāllukturim, ko paredzēts piestiprināt transportlīdzekļa iekšpusē, tehniskajā aprakstā īpaši norāda pakaļējā loga(-u) optiskās īpašības (gaismas caurlaidību, krāsu, slīpumu utt.); b) gaismas avota moduļa īpašais identifikācijas kods; 2.2.3. ja lukturis izstaro gaismu ar mainīgu intensitāti, pievieno mainīgās intensitātes regulatora precīzu aprakstu, izvietojuma diagrammu un sistēmas, kura nodrošina abus gaismas intensitātes līmeņus, īpašību specifikāciju; 2.2.4. divus paraugus; ja apstiprinājumu piemēro ierīcēm, kuras nav vienādas, bet ir simetriskas un viena ir piemērota uzstādīšanai transportlīdzekļa kreisajā pusē, bet otra – transportlīdzekļa labajā pusē, abi iesniegtie paraugi var būt vienādi un piemēroti uzstādīšanai vienīgi transportlīdzekļa labajā vai kreisajā pusē. Lukturim ar mainīgu gaismas intensitāti pieteikumam jāpievieno mainīgas intensitātes regulators vai ģenerators, kas rada tādu(-us) pašu(-us) signālu(-us); 2.2.5. ja S3 vai S4 kategorijas bremžu signāllukturis ir paredzēts piestiprināšanai transportlīdzekļa iekšpusē, pievieno parauga plāksni vai paraugu plāksnes (dažādu iespēju gadījumā), kuru optiskās īpašības atbilst attiecīgā(-o) pakaļējā(-o) loga(-u) optiskajām īpašībām.

3. MARĶĒJUMS

Apstiprināšanai iesniegtajām ierīcēm:

3.1. Jābūt apstiprinājuma pieteikuma iesniedzēja tirdzniecības nosaukumam vai preču zīmei; šim marķējumam jābūt skaidri salasāmam un neizdzēšamam.

3.2. Izņemot lukturus ar nenomaināmiem gaismas avotiem, jābūt skaidri salasāmam un neizdzēšamam marķējumam, norādot: a) izmantotās(-o) kvēlspuldzes(-džu) kategoriju vai kategorijas; un/vai b) gaismas avota moduļa īpašo identifikācijas kodu.

3.3. Jābūt pietiekami lielai brīvai vietai apstiprinājuma marķējumam un papildu simboliem, kas noteikti 4.2. punktā; šī vieta jānorāda rasējumos, kas minēti 2.2.1. punktā.

3.4. Lukturiem ar gaismas avota elektronisko kontroles iekārtu vai mainīgas intensitātes regulatoru un/vai nenomaināmiem gaismas avotiem, un/vai gaismas avota moduli(-ļiem) jānorāda nominālais spriegums vai sprieguma diapazons un nominālā maksimālā jauda.

3.5. Lukturiem, kuri darbojas ar spriegumu, kas atšķiras no nominālā sprieguma, t. i., attiecīgi 6 V, 12 V vai 24 V, piemērojot gaismas avota elektronisko kontroles iekārtu vai mainīgas intensitātes regulatoru, kas nav luktura daļa, vai arī kuriem ir papildu darbības režīms, jābūt arī marķējumam, kurā norādīts projektētais papildu nominālais spriegums.

3.6. Lukturiem ar gaismas avota moduli(-ļiem) uz gaismas avota moduļa(-ļiem) jānorāda: 3.6.1. pieteikuma iesniedzēja tirdzniecības nosaukums vai preču zīme; šim marķējumam jābūt skaidri salasāmam un neizdzēšamam; 3.6.2. moduļa īpašais identifikācijas kods; šim marķējumam jābūt skaidri salasāmam un neizdzēšamam. Šis īpašais identifikācijas kods ietver lielos burtus “MD”, kas apzīmē “MODULI”, un tiem seko apstiprinājuma marķējums bez apļa, kā noteikts 4.2.1.1. punktā, bet, ja tiek izmantoti vairāki atšķirīgi gaismas avota moduļi, jāpievieno papildu simboli vai burti; šis īpašais identifikācijas kods jānorāda rasējumos, kas minēti 2.2.1.punktā. Apstiprinājuma marķējumam nav jābūt tādam pašam kā marķējumam uz luktura, kurā tiek izmantots modulis, bet abiem marķējumiem jābūt no viena un tā paša pieteikuma iesniedzēja; 3.6.3. marķējums par nominālo spriegumu vai sprieguma diapazonu un nominālo maksimālo jaudu.

3.7. Uz gaismas avota elektroniskās kontroles iekārtas vai mainīgas intensitātes regulatora, kas ir luktura daļa, bet nav iekļauts luktura korpusā, jānorāda ražotāja nosaukums un tā identifikācijas numurs.

4. APSTIPRINĀJUMS

4.1. Vispārīgi norādījumi

4.1.1. Ja abas ierīces, kas iesniegtas apstiprināšanai saskaņā ar 2.2.4. punktu, atbilst šo noteikumu prasībām, šīs ierīces apstiprina.

4.1.2. Ja divi vai vairāk lukturi ir vienas grupētu, kombinētu vai savstarpēji apvienotu lukturu vienības daļa, apstiprinājumu piešķir tikai tad, ja katrs no šiem lukturiem atbilst šo vai citu noteikumu prasībām. Lukturus, kas neatbilst nevienam no šiem noteikumiem, neiekļauj šādā grupētu, kombinētu vai savstarpēji apvienotu lukturu vienībā. Šis nosacījums neattiecas uz galvenajiem lukturiem, kas aprīkoti ar dubulta kvēldiega spuldzēm, kam apstiprina tikai vienu staru kūli.

4.1.3. Katram apstiprinātajam tipam piešķir apstiprinājuma numuru. Tā pirmie divi cipari (pašlaik 02) norāda uz grozījumu sēriju, kura ietver jaunākos būtiskos tehniskos grozījumus, kas šajos noteikumos izdarīti līdz apstiprinājuma izsniegšanas dienai. Viena un tā pati Puse nepiešķir šo numuru citiem ierīces tipiem, uz kuriem attiecas šie noteikumi, izņemot apstiprinājuma paplasināšanu uz ierīci, kura atšķiras tikai ar izstarotās gaismas krāsu.

4.1.4. Paziņojums par apstiprinājuma piešķiršanu, paplašināšanu, atteikumu, atsaukšanu vai luktura tipa pilnīgu ražošanas izbeigšanu atbilstīgi šiem noteikumiem tiek paziņots 1958. gada nolīguma Pusēm, kas piemēro šos noteikumus, ar veidlapu, kas atbilst šo noteikumu 2. pielikumā dotajam paraugam.

4.1.5. Katrai ierīcei, kas atbilst saskaņā ar šiem noteikumiem apstiprinātajam tipam, 3.3. punktā norādītajā vietā un papildus marķējumam, kas noteikts 3.1. un 3.2. vai attiecīgi 3.4. punktā, jābūt marķējumam, kā aprakstīts 4.2. un 4.3. punktā.

4.2. Marķējuma veidošana

Apstiprinājuma marķējums sastāv no:

4.2.1. starptautiskā marķējuma, ko veido: 4.2.1.1. aplis, kurā ir burts “E”, kam seko tās valsts pazīšanas numurs, kura piešķīrusi tipa apstiprinājumu (2); 4.2.1.2. apstiprinājuma numurs, kā norādīts iepriekš 4.1.3. punktā;

4.2.2. papildu simbola vai simboliem: 4.2.2.1. uz ierīcēm, kas atbilst šo noteikumu prasībām attiecībā uz priekšējiem gabarītgaismas (stāvgaismas) lukturiem, burts “A”; 4.2.2.2. uz ierīcēm, kas atbilst šo noteikumu prasībām attiecībā uz pakaļējiem gabarītgaismas (stāvgaismas) lukturiem, burts “R”, kam seko vai neseko cipars “1”, ja ierīce izstaro gaismu ar pastāvīgu intensitāti, un cipars “2”, ja ierīce izstaro gaismu ar mainīgu intensitāti; 4.2.2.3. uz ierīcēm, kas atbilst šo noteikumu prasībām attiecībā uz bremžu signāllukturiem, burts “S”, kam seko cipars: “1” ja ierīce izstaro gaismu ar pastāvīgu intensitāti; “2” ja ierīce izstaro gaismu ar mainīgu intensitāti; “3” ja ierīce atbilst īpašajām prasībām attiecībā uz S3 kategorijas bremžu signāllukturiem un izstaro gaismu ar pastāvīgu intensitāti; “4” ja ierīce atbilst īpašajām prasībām attiecībā uz S4 kategorijas bremžu signāllukturiem un izstaro gaismu ar mainīgu intensitāti; 4.2.2.4. uz ierīcēm, kurās ir gan pakaļējie gabarītgaismas (stāvgaismas) lukturi, gan bremžu signāllukturi un kuras atbilst šajos noteikumos noteiktajām prasībām attiecībā uz šādiem lukturiem, ar horizontālu domuzīmi atdalīti (atkarībā no apstākļiem) burti “R” vai “R1”, vai “R2” un “S1” vai “S2”; 4.2.2.5. uz priekšējiem un pakaļējiem gabarītgaismas lukturiem, kuru redzamības leņķi ir asimetriski attiecībā pret pamatasi horizontālā virzienā, horizontāla bultiņa, kas ir vērsta uz to pusi, kurā ir ievērotas fotometriskās specifikācijas līdz 80° H leņķim; 4.2.2.6. uz ierīcēm, kuras var lietot kā divu lukturu komplekta daļu – papildu burts “D” pa labi no 4.2.2.1. un 4.2.2.4. punktā minētā simbola; 4.2.2.7. uz ierīcēm ar samazinātu gaismas sadali atbilstīgi šo noteikumu 4. pielikuma 2.3. punktam vertikāla bultiņa, kas sākas ar horizontālu segmentu un ir vērsta lejup;

4.2.3. apstiprinājuma numura diviem cipariem (pašlaik 02, kas atbilst 02. grozījumu sērijai, kura stājās spēkā 1991. gada 5. maijā), kas norāda grozījumu sēriju, kura ietver jaunākos svarīgākos tehniskos grozījumus, kuri līdz apstiprinājuma izdošanas dienai izdarīti šajos noteikumos un, ja nepieciešams, vajadzīgā bultiņa var atrasties tuvu pie minētajiem papildu simboliem.;

4.2.4. marķējuma un simboliem, kas minēti 4.2.1. un 4.2.2. punktā, tiem ir jābūt skaidri salasāmiem un neizdzēšamiem arī tad, kad ierīce ir uzstādīta uz transportlīdzekļa.

4.3. Apstiprinājuma marķējuma izvietojums

4.3.1. Neatkarīgi lukturi

Šo noteikumu 3. pielikuma 1.–4. punktā sniegti apstiprinājuma marķējuma piemēri ar iepriekš minētajiem papildu simboliem.

Ja dažādiem lukturu tipiem, kas atbilst vairāku noteikumu prasībām, izmanto vienu un to pašu ārējo izkliedētāju vienā vai atšķirīgās krāsās, var uzlikt vienu starptautisku marķējumu, kas sastāv no apļa, kurā ir burts “E”, kam seko tās valsts pazīšanas numurs, kas izdevusi apstiprinājumu, un apstiprinājuma numurs. Šo apstiprinājuma marķējumu var piestiprināt jebkurā luktura vietā ar nosacījumu, ka:

4.3.1.1. tas ir redzams pēc lukturu uzstādīšanas;

4.3.1.2. ir norādīts katra luktura identifikācijas simbols atbilstoši noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā ietverti jaunākie būtiskie tehniskie grozījumi apstiprinājuma izsniegšanas dienā, un vajadzības gadījumā, arī noteiktā bulta;

4.3.1.3. viena apstiprinājuma marķējuma sastāvdaļu lielumam jāatbilst vismaz tajos noteikumos noteiktajam minimālajam atsevišķa marķējuma lielumam, uz kuru pamata ir izsniegts apstiprinājums;

4.3.1.4. uz luktura galvenā korpusa ir 3.3. punktā aprakstītā vieta, un uz tās ir apstiprinājuma marķējums, kas apliecina faktisko(-ās) funkciju(-as);

4.3.1.5. šo noteikumu 3. pielikuma 5. paraugā sniegti apstiprinājuma marķējuma piemēri ar iepriekš minētajiem papildu simboliem.

4.3.2. Grupēti, kombinēti vai savstarpēji apvienoti lukturi

4.3.2.1. Ja ir konstatēts, ka grupēti, kombinēti vai savstarpēji apvienoti lukturi atbilst vairāku noteikumu prasībām, var uzlikt vienu starptautisku marķējumu, kas sastāv no aplī ierakstīta burta “E”, kam seko tās valsts pazīšanas numurs, kas izdevusi apstiprinājumu, un apstiprinājuma numurs. Šis marķējums var atrasties jebkurā vietā uz grupētiem, kombinētiem vai savstarpēji apvienotiem lukturiem ar nosacījumu, ka: 4.3.2.1.1. tas ir redzams pēc lukturu uzstādīšanas; 4.3.2.1.2. nevienu grupētu, kombinētu vai savstarpēji apvienotu lukturu gaismas caurlaidīgo daļu nav iespējams noņemt, tajā pašā laikā nenoņemot apstiprinājuma marķējumu.

4.3.2.2. Jānorāda katra luktura identifikācijas simbols atbilstīgi noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā ietverti jaunākie būtiskie tehniskie grozījumi apstiprinājuma izsniegšanas dienā, un, vajadzības gadījumā, arī noteiktā bulta: 4.3.2.2.1. uz attiecīgās gaismu izstarojošās virsmas; 4.3.2.2.2. vai kopā, tā, lai jebkuru no grupētajiem, kombinētajiem vai apvietotajiem lukturiem varētu skaidri identificēt.

4.3.2.3. Viena apstiprinājuma marķējuma sastāvdaļu lielumam jāatbilst vismaz tajos noteikumos noteiktajam minimālajam atsevišķa marķējuma lielumam, uz kuru pamata ir izsniegts apstiprinājums.

4.3.2.4. Katram apstiprinātajam tipam piešķir apstiprinājuma numuru. Viena un tā pati Puse nedrīkst piešķirt to pašu numuru cita tipa grupētiem, kombinētiem vai savstarpēji apvienotiem lukturiem, uz ko attiecas šie noteikumi.

4.3.2.5. Šo noteikumu 3. pielikuma 6. punktā sniegti piemēri, kā izvietot marķējumus grupētiem, kombinētiem vai savstarpēji apvienotiem lukturiem ar visiem iepriekš minētajiem papildu simboliem.

4.3.3. Lukturi, kas ir savstarpēji apvienoti ar tāda tipa galveno lukturi, kura izkliedētāju var izmantot arī cita tipa galvenajiem lukturiem

Piemēro 4.3.2. punktā minētos nosacījumus.

4.3.3.1. Tomēr, ja dažāda veida galvenajos lukturos vai lampu mezglos, kas ietver galvenos lukturus, ir izmantots viens izkliedētājs, uz tā var būt dažādi apstiprinājuma marķējumi attiecībā uz šiem galvenajiem lukturiem vai lampu mezgliem, ja vien uz luktura galvenā korpusa, pat ja to nav iespējams atdalīt no izkliedētāja, arī ir vieta, kā aprakstīts iepriekš 3.3. punktā, un uz tā ir marķējumi, kas apliecina faktiskās funkcijas. Ja vienā un tajā pašā galvenajā korpusā ir dažādi galveno lukturu tipi, uz galvenā korpusa var būt dažādi marķējumi.

4.3.3.2. Šo noteikumu 3. pielikuma 7. punktā sniegti apstiprinājuma marķējuma piemēri attiecībā uz lukturiem, kuri ir savstarpēji apvienoti ar galveno lukturi.

4.3.4. Apstiprinājuma marķējums ir skaidri salasāms un neizdzēšams. To var norādīt uz ierīces iekšējās vai ārējās daļas (neatkarīgi no šīs daļas caurspīdīguma), kuru nevar atdalīt no ierīces caurspīdīgās gaismu izstarojošās daļas. Jebkurā gadījumā atzīmēm jābūt redzamām, kad ierīce ir uzstādīta transportlīdzeklim vai kad tiek atvērta kāda transportlīdzekļa kustīgā daļa, piemēram, motora vai bagāžnieka pārsegs vai durvis.

5. VISPĀRĪGI NORĀDĪJUMI

5.1. Katrai ierīcei jāatbilst turpmāk 6. un 8. punktā norādītajām specifikācijām.

5.2. Ierīces projektē un konstruē tā, lai normālos lietošanas apstākļos un neatkarīgi no vibrācijas, kurai tās var būt pakļautas, to darbība ir pietiekami laba un un saglabājas šajos noteikumos paredzētie raksturlielumi.

5.3. Lukturus, kas ir apstiprināti kā priekšējās vai pakaļējās gabarītgaismas (stāvgaismas) lukturi, uzskata arī par apstiprinātiem kontūrgaismas lukturiem.

5.4. Grupētus vai kombinētus, vai savstarpēji apvienotus priekšējos un pakaļējos gabarītgaismas (stāvgaismas) lukturus var izmantot arī kā kontūrgaismas lukturus.

5.5. Ir atļauti gabarītgaismas (stāvgaismas) lukturi, kas ir savstarpēji savienoti ar citu funkciju, izmantojot kopīgu gaismas avotu, un paredzēti, lai darbotos pastāvīgi ar papildu sistēmu, kas regulē izstarotās gaismas intensitāti. 5.5.1. Tomēr, ja pakaļējais gabarītgaismas (stāvgaismas) lukturis ir savstarpēji apvienots ar bremžu signāllukturi, ierīcei ir jābūt vai nu: a) daļai no vairāku gaismas avotu izvietojuma; vai b) paredzētai izmantošanai transportlīdzeklī, kas aprīkots ar šīs funkcijas bojājumu uzraudzības sistēmu. Jebkurā gadījumā tas jāatzīmē paziņojuma dokumentā.

5.6. Ja tiek izmantoti gaismas avota moduļi, jāpārliecinās par sekojošo. 5.6.1. Gaismas avota moduļa(-u) konstrukcijai jābūt tādai, lai: a) katru gaismas avota moduli var pievienot tikai tam paredzētajā un pareizajā pozīcijā un lai to varētu noņemt, tikai izmantojot darbarīkus; b) ierīces apvalkā izmantojot vairākus gaismas avota moduļus, gaismas avota moduļus ar atšķirīgiem raksturlielumiem nevarētu savstarpēji apmainīt tajā pašā luktura apvalkā. 5.6.2. Gaismas avota modulim(-ļiem) jābūt nodrošinātam(-iem) pret manipulācijām.

5.7. Gadījumā, ja nedarbojas mainīgās intensitātes regulators: a) R2 kategorijas pakaļējās gabarītgaismas lukturim, kas izstaro lielāku gaismu nekā R vai R1 kategorijas luktura maksimālā vērtība; b) S2 kategorijas bremžu signāllukturim, kas izstaro lielāko gaismu nekā S1 kategorijas luktura maksimālā vērtība; c) S4 kategorijas bremžu signāllukturim, kas izstaro lielāko gaismu nekā S3 kategorijas luktura maksimālā vērtība, automātiski jāizpilda attiecīgās kategorijas lukturu pastāvīgas gaismas izstarošanas prasības.

5.8. Ja tiek izmantota(-as) nomaināma(-as) kvēlspuldze(-es): 5.8.1. var izmantot jebkuras(-u) kvēlspuldzes(-džu) kategoriju vai kategorijas, kas apstiprināta(-as) saskaņā ar Noteikumiem Nr. 37, ar nosacījumu, ka nav noteikti nekādi lietošanas ierobežojumi Noteikumos Nr. 37 un to grozījumu sērijās, kas ir spēkā dienā, kad ir iesniegts tipa apstiprinājuma pieteikums; 5.8.2. ierīces konstrukcijai jābūt tādai, lai kvēlspuldzi varētu piestiprināt tikai pareizajā pozīcijā; 5.8.3. kvēlspuldzes patronai jāatbilst īpašībām, kas minētas Starptautiskās Elektrotehnikas komisijas (IEC) publikācijā Nr. 60061. Jāizmanto patronu datu lapa atkarībā no kvēlspuldzes kategorijas.

5.9. Ja priekšējais gabarītgaismas lukturis ir savienots ar vienu vai vairākiem infrasarkanā starojuma ģeneratoriem, fotometriskajām un kolorimetriskajām prasībām attiecībā uz šo priekšējo gabarītgaismas lukturi ir jābūt izpildītām gan tad, kad infrasarkanā starojuma ģenerators(-i) darbojas, gan arī tad, kad tas (tie) nedarbojas.

6. IZSTAROTĀS GAISMAS INTENSITĀTE

6.1. Abu ierīču izstarotajai gaismai uz pamatass jāsasniedz vismaz turpmāk norādītā minimālā intensitāte, un tā nedrīkst pārsniegt turpmāk norādīto maksimālo intensitāti: Minimālā intensitāte cd Maksimālās vērtības, kas izteiktas cd, ja lukturi izmanto kā Viens lukturis Lukturis (viens), ko marķē ar “D” burtu (4.2.2.6. punkts) 6.1.1. Priekšējie gabarītgaismas (stāvgaismas) lukturi, priekšējais kontūrgaismas lukturis 4 140 70 6.1.2. Galvenā lukturī iekļauti priekšējie gabarītgaismas (stāvgaismas) lukturi 4 140 — 6.1.3. Pakaļējie gabarītgaismas (stāvgaismas) lukturi, pakaļējais kontūrgaismas lukturis 6.1.3.1. R vai R1 (pastāvīga intensitāte) 4 17 8,5 6.1.3.2. R2 (mainīga intensitāte) 4 42 21 6.1.4. Bremžu signāllukturi 6.1.4.1. S1 (pastāvīga intensitāte) 60 260 130 6.1.4.2. S2 (mainīga intensitāte) 60 730 365 6.1.4.3. S3 (pastāvīga intensitāte) 25 110 55 6.1.4.4. S4 (mainīga intensitāte) 25 160 80 6.1.5. Divu vai vairāk lukturu komplektam kopējā gaismas izstarošanas intensitāte nepārsniedz vienam lukturim noteikto maksimālo vērtību. 6.1.6. Ja divu vai vairāk lukturu, kuriem ir vienādas funkcijas, komplektu uzskata par vienu lukturi, tam ir jāatbilst prasībām attiecībā uz: a) maksimālo gaismas intensitāti, ja vienlaikus ir iedegti visi lukturi; b) maksimālo gaismas intensitāti, ja radušies traucējumi kāda luktura darbībā. 6.1.7. Ja nedarbojas viens lukturis, kurš ietver vairāk nekā vienu gaismas avotu, piemēro šādus nosacījumus: 6.1.7.1. gaismas avotu grupu, kuru vadi ir savienoti tā, lai jebkura šo gaismas avotu darbības traucējumu gadījumā tie visi pārtrauktu izstarot gaismu, uzskata par vienu gaismas avotu; 6.1.7.2. ja radušies kāda gaismas avota darbības traucējumi, lukturim jāatbilst minimālās intensitātes prasībām. Taču lukturiem, kas paredzēti tikai gaismas avotiem, 50 procentus no minimālās gaismas intensitātes uz luktura pamatass uzskata par pietiekamiem, ja paziņojuma veidlapā ir norādīts, ka šis lukturis ir paredzēts izmantošanai tikai tādā transportlīdzeklī, kurš ir aprīkots ar darbības indikatoru, kas norāda, ja viena no šo gaismas avotu darbībā radušies traucējumi; 6.1.8. kad ir ieslēgti visi gaismas avoti, maksimālā gaismas intensitāte, kas noteikta vienam lukturim, var tikt pārsniegta, ja šis viens lukturis nav marķēts ar burtu “D” un ja netiek pārsniegta maksimālā intensitāte, kas noteikta divu vai vairāk lukturu komplektam.

6.2. Ārpus pamatass un leņķa laukos, kas noteikti šo noteikumu 1. pielikumā shēmās, abu paraugu izstarotās gaismas intensitātei: 6.2.1. katrā virzienā atbilstīgi punktiem gaismas izplatīšanās tabulā, kas sniegta šo noteikumu 4. pielikumā, jābūt vismaz vienādai ar 6.1. punkta tabulā noteiktā minimālā vērtība un minētajā tabulā attiecīgajam virzienam noteiktās procentuālās attiecības reizinājumu; 6.2.2. visos virzienos telpā, kur gaismas signalizācijas ierīce ir redzama, nedrīkst pārsniegt 6.1. punktā norādīto maksimālo vērtību; 6.2.3. tomēr pakaļējiem gabarītgaismas (stāvgaismas) lukturiem, kas ir savstarpēji apvienoti ar bremžu signāllukturiem (sk. 6.1.3. punktu), ir atļauta maksimālā gaismas intensitāte 60 cd zem plaknes, kura veido 5° leņķi uz leju no horizontālās plaknes; 6.2.4. turklāt: 6.2.4.1. izstarotās gaismas intensitātei laukumos, kas noteikti shēmās 1. pielikumā, jābūt vismaz 0,05 cd priekšējiem un pakaļējiem gabarītgaismas lukturiem, kā arī kontūrgaismas lukturiem, un vismaz 0,3 cd bremžu signāllukturiem; 6.2.4.2. ja pakaļējais gabarītgaismas lukturis ir savstarpēji savienots ar bremžu signāllukturi, izstarojot gaismu ar pastāvīgu vai mainīgu gaismas intensitāti, attiecībai starp abu lukturu gaismas intensitāti, kas faktiski izmērīta, kad tie ir vienlaikus ieslēgti ar tādu intensitāti, kādu izstaro pakaļējais gabarītgaismas lukturis viens pats ieslēgtā stāvokli, laukumā, kuru ierobežo gaismas izplatīšanās tabulā norādītās horizontālās taisnās līnijas, kas šķērso ± 5° V, un vertikālās taisnās līnijas, kas šķērso ± 10° H, jābūt vismaz 5:1. Ja pakaļējais gabarītgaismas lukturis vai bremžu signāllukturis, vai abi ietver vairāk nekā vienu gaismas avotu un tos uzskata par vienu lukturi, attiecīgās vērtības ir tās vērtības, ko iegūst, darbojoties visiem gaismas avotiem; 6.2.4.3. jāievēro šo noteikumu 4. pielikuma 2.2. punktā noteiktās prasības intensitātes lokālām pārmaiņām.

6.3. Intensitāte jāmēra nepārtraukti degošai(-ām) kvēlspuldzei(-ēm) un, ja ierīces izstaro sarkanu gaismu, jāmēra kā krāsaina gaisma.

6.4. Ja izmanto R2, S2 un S4 kategorijas ierīces, šo ierīču izstarotās gaismas galējo robežu noteikšanai mēra laiku, kas nepieciešams no gaismas avota(-u) iedarbināšanas līdz brīdim, kad izstarotā gaisma, ko mēra uz pamatass, sasniedz 90 procentus no atbilstīgi 6.3. punktam izmērītās vērtības. Laika mērījums izstarotās gaismas zemākās intensitātes noteikšanai nedrīkst pārsniegt laika mērījumu augstākās intensitātes noteikšanai.

6.5. Mainīgas intensitātes regulators nerada signālus, kas izraisa gaismas intensitāti: 6.5.1. ārpus 6.1. punktā noteiktā diapazona; un 6.5.2. pārsniedzot maksimālo pastāvīgo gaismas intensitāti, kas attiecīgajai ierīcei noteikta 6.1. punktā: a) sistēmām, kas atkarīgas vienīgi no dienas un nakts apstākļiem: nakts apstākļos; b) pārējām sistēmām: standarta apstākļos (3).

6.6. Izmantojamās mērīšanas metodes sīki izklāstītas 6.2.1. punktā minētajā 4. pielikumā.

7. TESTA PROCEDŪRA

7.1. Visus mērījumus – gan fotometriskos, gan kolorimetriskos – veic: 7.1.1. lukturim ar nomaināmu gaismas avotu, ja tas nav aprīkots ar gaismas avota elektronisko kontroles iekārtu vai mainīgas intensitātes regulatoru, ar tādas kategorijas bezkrāsainu vai krāsainu standarta kvēlspuldzi, kāda ir noteikta šai ierīcei, padodot spriegumu tā, lai iegūtu standarta gaismas plūsmu, kas noteikta attiecīgās kategorijas kvēlspuldzei; 7.1.2. lukturim, kas aprīkots ar nenomaināmiem gaismas avotiem (kvēlspuldzes vai citi), attiecīgi ar 6,75 V, 13,5 V vai 28,0 V; 7.1.3. tādai sistēmai, kas izmanto gaismas avota elektronisko kontroles iekārtu vai mainīgas intensitātes regulatoru, kas ir luktura daļa (4), šā luktura ieejas spailēs padod ražotāja noteikto spriegumu vai, ja tas nav norādīts, attiecīgi ar 6,75 V, 13,5 V vai 28,0 V; 7.1.4. tādai sistēmai, kas izmanto gaismas avota elektronisko kontroles iekārtu vai mainīgas intensitātes regulatoru, kas nav luktura daļa, šā luktura ieejas spailēs padod ražotāja noteikto spriegumu.

7.2. Taču, ja gaismas avotus darbina ar mainīgas intensitātes regulatoru, lai iegūtu mainīgu gaismas intensitāti, fotometriskos mērījumus veic atbilstīgi pieteikuma iesniedzēja aprakstam.

7.3. Testu laboratorija ražotājam pieprasa gaismas avota elektronisko kontroles iekārtu vai mainīgas intensitātes regulatoru, kas vajadzīgi gaismas avota un piemērojamo funkciju barošanai.

7.4. Lukturim pievadāmo spriegumu norāda paziņojuma veidlapā, kas sniegta šo noteikumu 2. pielikumā.

7.5. Nosaka redzamās virsmas robežas gaismas signālierīces pamatass virzienā.

7.6. Ja izmanto S3 vai S4 kategorijas bremžu signāllukturi, kurš paredzēts uzstādīšanai transportlīdzekļa iekšpusē, pārbaudāmā luktura priekšpusē novieto parauga plāksni vai paraugu plāksnes (dažādu iespēju gadījumā) pēc vajadzības (sk. 2.2.5. punktu) tādā(-os) ģeometriskā(-os) stāvoklī(-ļos), kā norādīts apstiprinājuma pieteikuma rasējumos (sk. 2.2.1. punktu.).

8. IZSTAROTĀS GAISMAS KRĀSA

Izstarotās gaismas krāsai gaismas izplatīšanās laukumā, kas noteikts 4. pielikuma 2. punktā, jābūt sarkanai vai baltai. Attiecībā uz testēšanu skatīt šo noteikumu 5. pielikumu. Ārpus šā lauka nav jābūt novērojamām būtiskām krāsas izmaiņām.

Šīs prasības piemēro arī mainīgas gaismas intensitātes diapazonā, ko rada:

a) R2 kategorijas pakaļējie gabarītgaismas lukturi;

b) S2 un S4 kategorijas bremžu signāllukturi.

9. RAŽOŠANAS ATBILSTĪBA

Ražošanas atbilstības nodrošināšanas procedūras atbilst nolīguma 2. papildinājumā (E/ECE/324-E/ECE/TRANS/505/Rev.2) izklāstītajām procedūrām, ievērojot šādas prasības:

9.1. Lukturi, kas apstiprināti saskaņā ar šiem noteikumiem, jāražo tā, lai tie atbilstu apstiprinātajam tipam, ievērojot 6. un 8. punktā izklāstītās prasības.

9.2. Ievēro šo noteikumu 6. pielikumā izklāstīto prasību minimumu attiecībā uz kontroles procedūrām ražošanas atbilstības nodrošināšanai.

9.3. Prasību minimums, kas jāievēro, inspektoram ņemot paraugu, ir izklāstītas šo noteikumu 7. pielikumā.

9.4. Iestāde, kas ir piešķīrusi tipa apstiprinājumu, jebkurā laikā var pārbaudīt katrā ražošanas uzņēmumā piemērotās atbilstības kontroles metodes. Šādas pārbaudes parasti notiek reizi divos gados.

10. SANKCIJAS PAR RAŽOŠANAS NEATBILSTĪBU

10.1. Ierīcei piešķirto apstiprinājumu var atsaukt, ja nav izpildīti šādi nosacījumi.

10.2. Ja nolīguma Puse, kas piemēro šos noteikumus, atsauc iepriekš piešķirtu apstiprinājumu, tā informē citas Puses, kuras piemēro šos noteikumus, izmantojot paziņojuma veidlapu, kura atbilst šo noteikumu 2. pielikumā dotajam paraugam.

11. PILNĪGA RAŽOŠANAS IZBEIGŠANA

Ja apstiprinājuma turētājs pilnībā pārtrauc ražot saskaņā ar šiem noteikumiem apstiprinātas ierīces, viņš par to informē iestādi, kas piešķīrusi apstiprinājumu. Pēc attiecīga paziņojuma saņemšanas šī iestāde par to informē citas 1958. gada nolīguma Puses, kas piemēro šos noteikumus, izmantojot paziņojuma veidlapu, kura atbilst šo noteikumu 2. pielikumā dotajam paraugam.

12. PIEZĪMES ATTIECĪBĀ UZ KRĀSĀM UN NOTEIKTĀM IERĪCĒM

Pusēm nolīgumā, kura pielikumā ir šie noteikumi, attiecīgi ar minētā nolīguma 3. pantu nav liegts noteikt aizliegumu attiecībā uz konkrētām krāsām, kas paredzētas šajos noteikumos, ierīcēm, kuras piestiprinātas transportlīdzekļiem, ko tās reģistrējušas, vai attiecībā uz visu vai konkrētu transportlīdzekļu kategoriju, ko tās reģistrējušas, bremžu signāllukturiem vienīgi ar pastāvīgu gaismas intensitāti.

13. TO TEHNISKO DIENESTU NOSAUKUMS UN ADRESE, KAS ATBILDĪGI PAR APSTIPRINĀŠANAS TESTU VEIKŠANU, KĀ ARĪ ADMINISTRATĪVO STRUKTŪRVIENĪBU NOSAUKUMS UN ADRESE

1958. gada nolīguma Puses, kuras piemēro šos noteikumus, paziņo Apvienoto Nāciju Organizācijas sekretariātam to tehnisko dienestu nosaukumu un adresi, kas atbildīgi par apstiprināšanas testu veikšanu, kā arī to administratīvo struktūrvienību nosaukumu un adresi, kuras piešķir apstiprinājumu un kurām jānosūta veidlapas, kas apliecina citās valstīs izdotu apstiprinājumu, tā paplašinājumu, atteikumu, atsaukšanu vai pilnīgu ražošanas pārtraukšanu.

14. PĀREJAS NOTEIKUMI

14.1. Signāllukturi, kas nav aprīkoti ar kvēlspuldzēm, un S3 kategorijas bremžu signāllukturi, kas paredzēti uzstādīšanai transportlīdzekļa iekšpusē.

14.1.1. No dienas, kad stājas spēkā 02. grozījumu sērijas 6. papildinājums, Puse, kas piemēro šos noteikumus, neatsakās piešķirt apstiprinājumus saskaņā ar šiem noteikumiem, kas grozīti ar 02. grozījumu sērijas 6. papildinājumu.

14.1.2. Sākot ar 36. mēnesi kopš 02. grozījumu sērijas 6. papildinājuma spēkā stāšanās datuma, Pusēm, kas piemēro šos noteikumus, jāpiešķir apstiprinājums tikai tad, ja 14.1. punktā minētais lukturu tips atbilst šiem noteikumiem, kas grozīti ar 02. grozījumu sērijas 6. papildinājumu.

14.1.3. Puses, kas piemēro šos noteikumus, neatsakās piešķirt paplašinājumu saskaņā ar šo noteikumu iepriekšējām grozījumu sērijām.

14.1.4. Puses, kas piemēro šos noteikumus, 36 mēnešu laikposmā pēc 02. grozījumu sērijas 6. papildinājuma spēkā stāšanās dienas turpina piešķirt apstiprinājumus tiem 14.1. punktā minēto lukturu tipiem, kuri atbilst prasībām, ko paredz šie noteikumi, kas grozīti ar iepriekšējām grozījumu sērijām.

14.2. Lukturu, kas minēti 14.1. punktā, uzstādīšana uz transportlīdzekļa

14.2.1. No dienas, kad stājas spēkā 02. grozījumu sērijas 6. papildinājums, Puse, kas piemēro šos noteikumus, neaizliedz uzstādīt uz transportlīdzekļa lukturus, kas minēti 14.1. punktā un apstiprināti saskaņā ar šiem noteikumiem, kas grozīti ar 02. grozījumu sērijas 6. papildinājumu.

14.2.2. Puses, kas piemēro šos noteikumus, 48 mēnešu laikposmā pēc 02. grozījumu sērijas 6. papildinājuma spēkā stāšanās dienas turpina atļaut uzstādīt uz transportlīdzekļa 14.1. punktā minētos lukturus, kuri apstiprināti saskaņā ar šiem noteikumiem, kas grozīti ar iepriekšējām grozījumu sērijām.

14.2.3. Sākot ar 48. mēnesi pēc 02. grozījumu sērijas 6. papildinājuma spēkā stāšanās dienas, Puses, kas piemēro šos noteikumus, var aizliegt uzstādīt 14.1. punktā minētos lukturus, kas neatbilst šo noteikumu prasībām, kuri grozīti ar 02. grozījumu sērijas 6. papildinājumu, jaunam transportlīdzeklim, kuram valsts tipa vai individuālais apstiprinājums ir piešķirts pēc vairāk nekā 24 mēnešiem, kopš ir stājies spēkā šo noteikumu 02. grozījumu sērijas 6. papildinājums.

14.2.4. Sākot ar 60. mēnesi pēc 02. grozījumu sērijas 6. papildinājuma spēkā stāšanās dienas, Puses, kas piemēro šos noteikumus, var aizliegt uzstādīt 14.1. punktā minētos lukturus, kas neatbilst šo noteikumu prasībām, kuri grozīti ar 02. grozījumu sērijas 6. papildinājumu, jaunam transportlīdzeklim, kuram valsts tipa vai individuālais apstiprinājums ir piešķirts pēc vairāk nekā 60 mēnešiem, kopš ir stājies spēkā šo noteikumu 02. grozījumu sērijas 6. papildinājums.

(1) Kā noteikts Konsolidētās rezolūcijas par transportlīdzekļu konstrukciju (R.E.3.) 7. pielikumā (dokuments TRANS/WP.29/78/Rev.1/Amend.2, jaunākie grozījumi izdarīti ar 4. grozījumiem).

(2) 1 Vācija, 2 Francija, 3 Itālija, 4 Nīderlande, 5 Zviedrija, 6 Beļģija, 7 Ungārija, 8 Čehija, 9 Spānija, 10 Serbija, 11 Apvienotā Karaliste, 12 Austrija, 13 Luksemburga, 14 Šveice, 15 (pieejams), 16 Norvēģija, 17 Somija, 18 Dānija, 19 Rumānija, 20 Polija, 21 Portugāle, 22 Krievijas Federācija, 23 Grieķija, 24 Īrija, 25 Horvātija, 26 Slovēnija, 27 Slovākija, 28 Baltkrievija, 29 Igaunija, 30 (pieejams), 31 Bosnija un Hercegovina, 32 Latvija, 33 (pieejams), 34 Bulgārija, 35 (pieejams), 36 Lietuva, 37 Turcija, 38 (pieejams), 39 Azerbaidžāna, 40 Bijusī Dienvidslāvijas Maķedonijas Republika, 41 (pieejams), 42 Eiropas Kopiena (apstiprinājumus piešķir dalībvalsts izmantojot to attiecīgo EEK simbolu), 43 Japāna, 44 (pieejams), 45 Austrālija, 46 Ukraina, 47 Dienvidāfrika, 48 Jaunzēlande, 49 Kipra, 50 Malta un 51 Korejas Republika, 52 Malaizija, 53 Taizeme, 54 un 55 (pieejams) un 56 Melnkalne. Nākamos numurus piešķir pārējām valstīm tādā hronoloģiskā secībā, kādā tās ratificē nolīgumu vai pievienojas nolīgumam par vienveida tehnisko priekšrakstu pieņemšanu riteņu transportlīdzekļiem, aprīkojumam un daļām, kuras var uzstādīt un/vai izmantot riteņu transportlīdzekļos, un saskaņā ar šiem priekšrakstiem piešķiramo atbilstības novērtēšanas apstiprinājumu savstarpējās atzīšanas nosacījumiem, un Apvienoto Nāciju Organizācijas ģenerālsekretārs paziņo nolīguma Pusēm tām piešķirtos numurus.

(3) Laba redzamība (meteoroloģiskais optiskais tālums MOR > 2 000 m noteikts saskaņā ar Pasaules Meteoroloģijas organizācijas Vadlīnijām meteoroloģiskajiem instrumentiem un novērošanas metodēm (WMO Guide to Meteorological Instruments and Methods of Observation), sesto izdevumu, ISBN: 92-63-16008-2, 1.9.1./1.9.11. lpp., Ženēva, 1996) un tīri izkliedētāji.

(4) Šajos noteikumos “luktura daļa” nozīmē to, ka ierīce fiziski atrodas luktura korpusā vai ir ārēja ierīce, atdalīta no luktura vai neatdalīta, bet luktura ražotājs to piegādā kā lukturu sistēmas daļu.

1. PIELIKUMS Priekšējie un pakaļējie gabarītgaismas lukturi, kontūrgaismas lukturi un bremžu signāllukturi: minimālie leņķi, kas nepieciešami šo lukturu gaismas sadalei telpā (1) Minimālie vertikālie leņķi gaismas izplatīšanai telpā vienmēr ir 15° virs un 15° zem horizontāles visām šajos noteikumos ietverto kategoriju ierīcēm, izņemot: a) lampas ar pieļaujamo montēšanas augstumu ≤ 750 mm virs zemes, kurām šie leņķi ir 15° virs un 5° zem horizontāles; b) S3 vai S4 kategorijas bremžu signāllukturus, kuriem šie leņķi ir 10° virs un 5° zem horizontāles. Priekšējie gabarītgaismas lukturi Kontūrgaismas lukturi Uz un virs H plaknes visiem lukturiem Zem H plaknes lukturiem, kas paredzēti M2, M3, N2 vai N3 kategorijas transportlīdzekļiem

Priekšējie gabarītgaismas lukturi Zem H plaknes M1 un N1 kategorijas transportlīdzekļiem H plakne: “horizontāla plakne, uz kuras atrodas luktura atskaites centrs ” Pakaļējie gabarītgaismas lukturi Kontūrgaismas lukturi

Bremžu signāllukturi (S1 un S2)

Bremžu signāllukturi (S3) (1) Leņķi, kas parādīti šajos attēlos, ir pareizi ierīcēm, kuras uzmontē transportlīdzekļa labajā pusē. Bulta ir vērsta uz transportlīdzekļa priekšu.

2. PIELIKUMS PAZIŅOJUMS (Maksimālais izmērs: A4 (210 × 297 mm))

3. PIELIKUMS APSTIPRINĀJUMA MARĶĒJUMA IZVIETOJUMA PIEMĒRI 1. Priekšējais gabarītgaismas (stāvgaismas) lukturis Ierīce ar iepriekš attēloto apstiprinājuma marķējumu ir priekšējais gabarītgaismas (stāvgaismas) lukturis, kas saskaņā ar Noteikumiem Nr. 7 apstiprināts Nīderlandē (E4) ar apstiprinājuma numuru 221. Cipari blakus simbolam “A” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. Horizontālā bulta norāda malu, kuru fotometriskās specifikācijas ir izpildītas līdz 80° H leņķim. Vertikālā bulta, kas sākas no horizontālā segmenta un ir vērsta uz leju, norāda pieļaujamo montēšanas augstumu, kurš šai ierīcei nepārsniedz 750 mm virs zemes. 2. Pakaļējais gabarītgaismas (stāvgaismas) lukturis Ierīce ar iepriekš attēloto apstiprinājuma marķējumu ir pakaļējais gabarītgaismas (stāvgaismas) lukturis, kas saskaņā ar Noteikumiem Nr. 7 apstiprināts Nīderlandē (E4) ar apstiprinājuma numuru 221 un kuru var izmantot arī divu pakaļējo gabarītgaismas (stāvgaismas) lukturu komplektā. Cipari zem simbola “R1D” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. Bultas neesamība nozīmē to, ka gan labajā, gan kreisajā malā fotometriskās specifikācijas ir izpildītas līdz 80° H leņķim. 3. Bremžu signāllukturis Ierīce ar iepriekš attēloto apstiprinājuma marķējumu ir bremžu signāllukturis, kas saskaņā ar Noteikumiem Nr. 7 apstiprināts Nīderlandē (E4) ar apstiprinājuma numuru 221. Cipari zem simbola “S1” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. 4. Ierīce, kas ietver gan pakaļējo gabarītgaismas (stāvgaismas) lukturi, gan bremžu signāllukturi Ierīce ar iepriekš attēloto apstiprinājuma marķējumu ir ierīce, kas ietver gan pakaļējo gabarītgaismas (stāvgaismas) lukturi, gan bremžu signāllukturi ar mainīgu gaismas intensitāti un kura saskaņā ar Noteikumiem Nr. 7 apstiprināts Nīderlandē (E4) ar apstiprinājuma numuru 221. Cipari zem simbola “R2D-S2D” norāda, ka apstiprinājums ir piešķirts saskaņā ar Noteikumu Nr. 7 prasībām, kuri grozīti ar 02. grozījumu sēriju. Pakaļējais gabarītgaismas (stāvgaismas) lukturis ir iekļauts bremžu signāllukturī, kuru var izmantot arī divu lukturu komplektā; abiem ir mainīga gaismas intensitāte. Bultas neesamība nozīmē to, ka gan labajā, gan kreisajā malā fotometriskās specifikācijas ir izpildītas līdz 80° H leņķim. Piezīme. Apstiprinājuma numuram un papildu simboliem jāatrodas tuvu pie apļa virs vai zem “E” burta, vai arī pa labi vai pa kreisi no šā burta. Apstiprinājuma numuram ir jābūt burta “E” vienā pusē, un tā cipariem jābūt vērstiem tadā pašā virzienā kā “E”. Apstiprinājuma numuram un papildu simboliem, tostarp attiecīgās noteikumu grozījumu sērijas numuram, ja to norāda, jāatrodas diametrāli pretī vienam otram. Lai novērstu jebkādus pārpratumus sakarā ar līdzību citiem simboliem, ir jāizvairās no romiešu ciparu lietošanas marķējumos. 5. Neatkarīgu lukturu marķējums Šajā paraugā attēlots marķējums uz izkliedētāja, kas paredzēts lietošanai dažādu tipu lukturos. Apstiprinājuma marķējums norāda, ka ierīce apstiprināta Spānijā (E9) ar apstiprinājuma numuru 1432, un tajā ietilpst: pakaļējais miglas lukturis (F), kas ir apstiprināts saskaņā ar Noteikumiem Nr. 38 to sākotnējā redakcijā, 2.a kategorijas pakaļējais virzienrādītājs, kas ir apstiprināts saskaņā ar Noteikumu Nr. 6 grozījumu sēriju 01, atpakaļgaitas lukturis (AR), kas ir apstiprināts saskaņā ar Noteikumiem Nr. 23 to sākotnējā redakcijā, sarkans pakaļējais gabarītgaismas (stāvgaismas) lukturis (R), kas ir apstiprināts saskaņā ar Noteikumu Nr. 7 grozījumu sēriju 02, bremžu signāllukturis ar vienu intensitātes līmeni (S1), kas ir apstiprināts saskaņā ar Noteikumu Nr. 7 grozījumu sēriju 02. 6. Vienkāršots marķējums grupētiem, kombinētiem vai savstarpēji apvienotiem lukturiem, ja divi vai vairāk lukturu ir viena komplekta daļa (Vertikālās un horizontālās līnijas shematiski attēlo gaismas signālierīces kontūras. Tās nav daļa no apstiprinājuma marķējuma) Piezīme. Šie trīs apstiprinājuma marķējumu paraugi (A, B un C) atveido trīs iespējamos apgaismes ierīces marķēšanas variantus, ja divi vai vairāk lukturi ir viena grupētu, kombinētu vai savstarpēji apvienotu lukturu komplekta daļa. Tie norāda, ka ierīce ir apstiprināta Nīderlandē (E4) ar apstiprinājuma numuru 3333, un tajā ietilpst: pakaļējā virzienrādītāja lukturis, kas rada mainīgu gaismas intensitāti (2.b kategorija) un ir apstiprināts saskaņā ar Noteikumu Nr. 6 grozījumu sēriju 01, sarkans pakaļējais gabarītgaismas (stāvgaismas) lukturis, kas rada mainīgu gaismas intensitāti (R2) un ir apstiprināts saskaņā ar Noteikumu Nr. 7 grozījumu sēriju 02, pakaļējais miglas lukturis, kas rada mainīgu gaismas intensitāti (F2) un ir apstiprināts saskaņā ar Noteikumiem Nr. 38 to sākotnējā redakcijā, atpakaļgaitas lukturis (AR), kas ir apstiprināts saskaņā ar Noteikumiem Nr. 23 to sākotnējā redakcijā, bremžu signāllukturis, kas rada mainīgu gaismas intensitāti (S2) un ir apstiprināts saskaņā ar Noteikumu Nr. 7 grozījumu sēriju 02. Piezīme. Trīs nākamie apstiprinājuma marķējuma paraugi (D, E un F) atveido marķējumu uz apgaismes ierīces, kurā ietilpst: priekšējais gabarītgaismas (stāvgaismas) lukturis, kas ir apstiprināts saskaņā ar Noteikumu Nr. 7 grozījumu sēriju 02, galvenais lukturis ar tuvo gaismu, kas paredzēts kustībai pa brauktuves abām pusēm, un ar tālo gaismu, kuras maksimālā intensitāte ir no 86 250 līdz 111 250 kandelām (to norāda skaitlis “30”), un kas ir apstiprināts saskaņā ar Noteikumu Nr. 20 grozījumu sēriju 02, priekšējais miglas lukturis, kas ir apstiprināts saskaņā ar Noteikumu Nr. 19 grozījumu sēriju 02, 1.a kategorijas priekšējais virzienrādītāja lukturis, kas ir apstiprināts saskaņā ar Noteikumu Nr. 6 grozījumu sēriju 01. 7. Luktura un galvenā luktura savstarpējs savienojums Šajā paraugā atveidots marķējums uz izkliedētāja, kas paredzēts lietošanai dažādu tipu galvenajos lukturos, proti: vai nu galvenajam lukturim ar tuvo gaismu, kas paredzēts kustībai pa brauktuves abām pusēm, un ar tālo gaismu, kuras maksimālā intensitāte ir no 86 250 līdz 111 250 kandelām (kā norāda skaitlis “30”), un kas apstiprināts Vācijā (E1) saskaņā ar Noteikumu Nr. 8 grozījumu sēriju 04, un kas ir savstarpēji savienots ar priekšējo gabarītgaismas (stāvgaismas) lukturi, kas apstiprināts saskaņā ar Noteikumu Nr. 7 grozījumu sēriju 02; vai galvenajam lukturim ar tuvo gaismu, kas paredzēts kustībai pa brauktuves abām pusēm un kas ir apstiprināts Vācijā (E1) saskaņā ar Noteikumu Nr. 1 grozījumu sēriju 01, un kas ir savstarpēji savienots ar priekšējo gabarītgaismas (stāvgaismas) lukturi, kas identisks iepriekš minētajam; vai vienam no iepriekš minētajiem galvenajiem lukturiem, kas apstiprināti kā vienslukturis Uz galvenā luktura galvenā korpusa ir norādīts vienīgais derīgais apstiprinājuma numurs, piemēram: 8. Gaismas avota moduļi Gaismas avota modulis ar iepriekš attēloto identifikācijas kodu kopā ar Itālijā (E3) apstiprinātu lukturi ir apstiprināts ar apstiprinājuma numuru 17325.

4. PIELIKUMS FOTOMETRISKIE MĒRĪJUMI 1. Mērīšanas metodes 1.1. Izdarot fotometriskos mērījumus, ar atbilstīgu aizsegumu novērš nejaušu atstarošanos. 1.2. Ja mērījumu rezultāti ir apšaubāmi, tad mērījumus izdara tā, lai tie atbilst šādām prasībām: 1.2.1. mērīšanas attālums ir tāds, lai varētu piemērot attāluma apgrieztā kvadrāta likumu; 1.2.2. mēriekārta ir tāda, lai uztvērēja leņķa apertūra, skatoties no luktura atskaites centra, būtu no 10 leņķa minūtēm līdz 1°; 1.2.3. prasību attiecībā uz intensitāti noteiktā novērošanas virzienā uzskata par izpildītu, ja minētā prasība ir ievērotā virzienā, kas no novērošanas virziena novirzās ne vairāk kā par ceturtdaļgrādu. 1.3. Ja iekārtu uz transportlīdzekļa var uzstādīt vairāk kā vienā pozīcijā vai dažādu pozīciju laukā, fotometriskos mērījumus veic katrā pozīcijā vai ražotāja noteiktās pamatass lauka galējās pozīcijās. 2. Standarta gaismas sadalījuma tabula Gaismas sadalījuma tabula S3 kategorijas bremžu signāllukturim 10° 32 — 64 — 32 5° 64 100 100 100 64 0° 64 100 100 100 64 5° 64 100 100 100 64 10° 5° 0° 5° 10° 2.1. Virziens H = 0° un V = 0° atbilst pamatasij. (Uz transportlīdzekļa tas ir horizontāls un paralēls transportlīdzekļa garenvirziena vidusplaknei, un vērsts noteiktajā redzamības virzienā.) Tas iet caur atskaites centru. Tabulā redzamās vērtības dažādiem mērījuma virzieniem norāda minimālo intensitāti procentos no katram lukturim noteiktā minimuma uz ass (virzienā H = 0° un V = 0°). 2.2. Gaismas sadales laukā, kas 2. punktā shematiski attēlots kā režģis, gaismai pamatā jāizplatās vienmērīgi, proti, lai gaismas intensitāte katrā virzienā lauka daļā, kuru veido režģa līnijas, sasniegtu vismaz minimālo redzamo procentuālo vērtību uz režģa līnijām, kuras apņem attiecīgo virzienu. 2.3. Taču, ja ierīce paredzēta uzstādīšanai augstumā, kas ir vienāds vai zemāks par 750 mm virs zemes, fotometrisko intensitāti pārbauda vienīgi līdz 5° leņķim uz leju. 3. Lukturu fotometriskie mērījumi Fotometrisko rādītāju kontroli veic šādi. 3.1. Nenomaināmiem gaismas avotiem (kvēlspuldzēm u. c.): ar lukturī esošajiem gaismas avotiem saskaņā ar šo noteikumu atbilstīgo 7.1. punkta apakšpunktu. 3.2. Nomaināmām kvēlspuldzēm: ja tās ir kvēlspuldzes ar 6,75 V, 13,5 V vai 28,0 V, gaismas intensitātes rādītāji jākoriģē. Korekcijas koeficients ir attiecība starp standarta gaismas plūsmu un gaismas plūsmas vidējo vērtību, kas noteikta ar attiecīgo piemēroto spriegumu (6,75 V, 13,5 V vai 28,0 V). Katras izmantotās kvēlspuldzes faktiskā gaismas plūsmas novirze nedrīkst būt lielāka par ± 5 procentiem no vidējās vērtības. Alternatīvi katrā atsevišķā pozīcijā var izmantot standarta kvēlspuldzi, kas darbojas ar standarta plūsmu, katras pozīcijas atsevišķos mērījumus saskaitot kopā. 3.3. Visu signāllukturu, izņemot tos, kuri aprīkoti ar kvēlspuldzēm, gaismas intensitātei, kas mērīta pēc vienas darbības minūtes un pēc 30 darbības minūtēm, jāatbilst minimuma un maksimālajām prasībām. Gaismas intensitātes sadali pēc vienas darbības minūtes var aprēķināt no gaismas intensitātes sadales pēc 30 darbības minūtēm, katrā testa punktā piemērojot gaismas intensitātes koeficientu, izmērot HV pēc vienas darbības minūtes un 30 darbības minūtēm.

5. PIELIKUMS GAISMAS KRĀSA: KRĀSU KOORDINĀTAS Lai pārbaudītu šos kolometriskos parametrus, veic testa procedūru, kas aprakstīta šo noteikumu 7. punktā. Taču lukturiem, kas aprīkoti ar nenomaināmiem gaismas avotiem (kvēlspuldzes un citi), kolometriskos parametrus pārbauda ar lukturos esošajiem gaismas avotiem saskaņā ar šo noteikumu attiecīgo 7.1. punkta apakšpunktu. S3 vai S4 kategorijas bremžu signāllukturim, kas paredzēts uzstādīšanai transportlīdzekļa iekšpusē, kolometriskos parametrus pārbauda, izmantojot visnelabvēlīgāko(-ās) luktura un pakaļējā(-o) loga(-u) vai parauga plāksnes(-šņu) kombināciju(-as).

6. PIELIKUMS PRASĪBU MINIMUMS ATTIECĪBĀ UZ KONTROLES PROCEDŪRĀM RAŽOŠANAS ATBILSTĪBAS NODROŠINĀŠANAI 1. VISPĀRĪGI NOTEIKUMI 1.1. Atbilstības prasības tiek uzskatītas par izpildītām no mehānikas un ģeometrijas viedokļa, ja saskaņā ar šo noteikumu prasībām atšķirības nepārsniedz ražošanas procesā radušās neizbēgamās novirzes. 1.2. Attiecībā uz fotometriskajiem rādītājiem masveidā ražotu lukturu atbilstība netiek apstrīdēta, ja, pārbaudot jebkura nejauši izvēlēta luktura fotometriskos rādītājus saskaņā ar šo noteikumu 7. punktu: 1.2.1. neviens mērījuma rezultāts nelabvēlīgi neatšķiras vairāk nekā par 20 procentiem no šajos noteikumos noteiktajām vērtībām. 1.2.2. Ja lukturis ir aprīkots ar nomaināmu gaismas avotu un ja iepriekš minētie testa rezultāti neatbilst prasībām, lukturu testi jāveic atkārtoti, izmantojot citu standarta kvēlspuldzi. 1.3. Veicot testēšanu šo noteikumu 7. punktā noteiktajos apstākļos, jāievēro krāsu koordinātas. 2. MINIMĀLĀS PRASĪBAS RAŽOTĀJAM, PĀRBAUDOT ATBILSTĪBU Attiecībā uz katru luktura tipu apstiprinājuma marķējuma turētājam noteiktos laika intervālos jāveic vismaz šādi testi. Tie jāveic atbilstīgi šo noteikumu nosacījumiem. Ja kādā paraugā atklājas neatbilstība kādam testa veidam, pārbaudi turpina ar citiem paraugiem. Ražotājam jāveic pasākumi, lai nodrošinātu attiecīgās produkcijas atbilstību prasībām. 2.1. Testu raksturojums Atbilstības testi šajos noteikumos attiecas uz fotometriskajiem un kolorimetriskajiem parametriem. 2.2. Izmantotās testu metodes 2.2.1. Testus parasti veic saskaņā ar šajos noteikumos aprakstītajām metodēm. 2.2.2. Ar tās kompetentās iestādes piekrišanu, kas ir atbildīga par apstiprināšanas testu izpildi, visos ražotāja veiktajos atbilstības testos var izmantot ekvivalentas metodes. Ražotāja pienākums ir pierādīt, ka izmantotās metodes ir ekvivalentas tām, kas norādītas šajos noteikumos. 2.2.3. Lai īstenotu 2.2.1. un 2.2.2. punkta noteikumus, ir regulāri jākalibrē testēšanas aparatūra un jāveic ar to veikto mērījumu salīdzināšana ar kompetentās iestādes veiktajiem mērījumiem. 2.2.4. Visos gadījumos standarta metodes ir tās, ko paredz šie noteikumi, īpaši attiecībā uz administratīvajām pārbaudēm un paraugu ņemšanu. 2.3. Parauga ņemšana Lukturu paraugus pārbaudes vajadzībām izvēlas no vienādu ražojumu partijas pēc nejaušības principa. Vienādu ražojumu partija ir viena tipa lukturu kopa, kas definēta atbilstīgi ražotāja ražošanas metodēm. Vērtējumā galvenokārt ietver sērijveida ražojumus no atsevišķām ražotnēm. Tomēr ražotājs var apvienot dokumentāciju par vienu tipu, kas ražots dažādās ražotnēs, ja tās izmanto to pašu kvalitātes sistēmu un kvalitātes pārvaldību. 2.4. Iegūtie un reģistrētie fotometriskie parametri Pārbaudei izvēlētajiem lukturiem veic fotometriskos mērījumus attiecībā uz minimalajām vērtībām 4. pielikumā uzskaitītajos punktos un noteiktajām krāsu koordinātām. 2.5. Pieņemamības kritēriji Ražotājs ir atbildīgs par pārbaudes rezultātu statistisko izpēti un par savu ražojumu pieņemamības kritēriju noteikšanu, saskaņojot tos ar kompetento iestādi, lai nodrošinātu atbilstību specifikācijām, kas šo noteikumu 9.1. punktā noteiktas ražojumu atbilstības pārbaudei. Pieņemamības kritērijiem jābūt tādiem, lai ar 95 procentu ticamību minimālā varbūtība, ka iepriekš nepieteikta pārbaude atbilstīgi 7. pielikuma norādījumiem (pirmajā paraugu ņemšanā) tiks izturēta, būtu 0,95.